[5. pielikums](https://likumi.lv/wwwraksti/2022/245/BILDES/FKTK_217/P5.DOCX" \o "Atvērt citā formātā)  
Finanšu un kapitāla tirgus komisijas  
27.10.2020. normatīvajiem noteikumiem Nr. 201

*(Pielikums FKTK*[*13.12.2022.*](https://likumi.lv/ta/id/338067-grozijumi-kartiba-kada-iesniedzama-informacija-un-dokumenti-kreditiestazu-amatpersonu-piemerotibas-novertesanai-)*noteikumu Nr. 217 redakcijā)*

**PERSONAS DATU AIZSARDZĪBA  
  
AMATPERSONAS PIEMĒROTĪBAS NOVĒRTĒŠANA**

**PERSONAS DATU APSTRĀDES MĒRĶIS UN TIESISKAIS PAMATS**

Visi personas dati, kas iesniedzami Finanšu un kapitāla tirgus komisijā (FKTK), ir nepieciešami, lai FKTK uzraudzības funkcijas ietvaros varētu izvērtēt personu atbilstību [Ieguldījumu brokeru sabiedrību likuma](https://likumi.lv/ta/id/332418-ieguldijumu-brokeru-sabiedribu-likums), FKTK normatīvo noteikumu par valdes un padomes locekļu un personu, kuras pilda pamatfunkcijas, piemērotības novērtēšanu un FKTK iekšējās kontroles sistēmas izveides normatīvo noteikumu prasībām, kas nosaka ieguldījumu brokeru sabiedrībām pienākumu ieviest stingrus pārvaldības pasākumus, tostarp **prasības par visu to personu atbilstību un piemērotību, kuras vada ieguldījumu brokeru sabiedrību**. Līdz ar to personas dati tiek vākti un apstrādāti, lai novērtētu, vai personas, kuras vada ieguldījumu brokeru sabiedrību, atbilst piemērotības kritērijiem. Šajā procesā tiek vērtēta personas: 1) reputācija; 2) zināšanas, prasmes un pieredze; 3) spēja rīkoties atbilstoši ieguldījumu brokeru sabiedrības korporatīvajām vērtībām un profesionālās rīcības un ētikas standartiem, tai skaitā spēja rīkoties neatkarīgi; 4) spēja veltīt pietiekami daudz laika savu amata pienākumu izpildei; 5) kolektīvā piemērotība.

**PERSONAS DATU IZMANTOŠANA**

Visi pieprasītie personas dati ir nepieciešami, lai novērtētu izvirzītā ieguldījumu brokeru sabiedrības valdes vai padomes locekļa vai personas, kura pildīs pamatfunkcijas, piemērotību. Ja dati netiek iesniegti, tad FKTK nevar novērtēt, vai attiecīgie vadītāji atbilst piemērotības prasībām, lai nodrošinātu stabilu pārvaldības pasākumu īstenošanu ieguldījumu brokeru sabiedrībā. Šādā gadījumā FKTK var noraidīt attiecīgo vadītāju iecelšanu vai pieprasīt to atlaišanu uz šā pamata.

**APSTRĀDĀTO PERSONAS DATU KATEGORIJAS**

Saistībā ar amatpersonas piemērotības novērtēšanu tiek apstrādāti šādi personas dati:

1) pieteikuma iesniedzēja sniegtie **personas dati** (rakstveidā vai intervijas laikā), kas ir saistīti ar:

- **informāciju par personu**, piemēram, vārds, uzvārds, dzimšanas datums un vieta, personas pases/ID kartes numurs, valsts piederība, reģistrācijas numurs;

- **kontaktinformāciju**, piemēram, adrese, e-pasts, tālruņa numurs;

- **zināšanām, prasmēm un pieredzi**, piemēram, informācija par praktisko, profesionālo pieredzi, kas iegūta iepriekšējās darbavietās, un teorētisko pieredzi (zināšanām un prasmēm), kas iegūta izglītības iestādēs;

- **reputāciju**, piemēram, sodāmība un informācija par izmeklēšanu un tiesvedību, disciplinārlietas (tostarp informācija par atstādināšanu no amata, maksātnespējas vai līdzīgiem procesiem);

- **interešu konfliktiem**, piemēram, jebkādas personiskas attiecības ar vadības struktūru locekļiem, jebkādi nozīmīgi privātie darījumi ar ieguldījumu brokeru sabiedrību, amati ar būtisku līdzdalību utt.;

- **laiku amata pienākumu izpildei**, piemēram, citas profesionālās vai personiskās saistības vai apstākļi (iesaiste tiesas procesos);

- **kolektīvo piemērotību**, piemēram, konkrētā amata kandidāta pienesums pārvaldes institūcijas kopējai kompetencei;

2) personas dati, kas FKTK kļuvuši zināmi ar citiem līdzekļiem, piemēram, plašsaziņas līdzekļiem;

3) personas dati, kas nav saistīti ar amata kandidātu, bet ar trešajām personām;

4) FKTK atbildīgo darbinieku, kas veic personas novērtēšanu, secinājumi, piemēram, atzinumi vai novērtējumi par amata kandidāta zināšanām un kompetenci attiecīgajā jomā.

**PERSONAS DATU IZPAUŠANA**

Iesniegtos personas datus FKTK ir tiesības izpaust [Ieguldījumu brokeru sabiedrību likuma](https://likumi.lv/ta/id/332418-ieguldijumu-brokeru-sabiedribu-likums) [83.](https://likumi.lv/ta/id/332418-ieguldijumu-brokeru-sabiedribu-likums#p83) pantā, [Finanšu instrumentu tirgus likuma](https://likumi.lv/ta/id/81995-finansu-instrumentu-tirgus-likums) [146. pantā](https://likumi.lv/ta/id/81995-finansu-instrumentu-tirgus-likums#p146) un [Finanšu un kapitāla tirgus komisijas likuma](https://likumi.lv/ta/id/8172-finansu-un-kapitala-tirgus-komisijas-likums) [7. panta](https://likumi.lv/ta/id/8172-finansu-un-kapitala-tirgus-komisijas-likums#p7) pirmās daļas 8. punktā noteiktajos gadījumos, kā arī tiesībsargājošajām iestādēm atbilstoši to darbību reglamentējošajos normatīvajos aktos noteiktajām tiesībām pieprasīt FKTK šādu informāciju.

**PIEMĒROJAMAIS GLABĀŠANAS PERIODS**

FKTK glabā personas datus, kas sniegti atļaujas pieteikumos, 10 gadus pēc tirgus dalībnieka statusa maiņas.

**PIEMĒROJAMĀ DATU AIZSARDZĪBA UN DATU PĀRZINIS**

FKTK Regulas Nr. 2016/679\* izpratnē ir uzskatāma par pārzini un ir atbildīga par veikto personas datu apstrādi atbilstoši Regulā Nr. 2016/679 noteiktajai kārtībai.

**DATU SUBJEKTA TIESĪBAS**

Datu subjektam, kura personas datus prudenciālās uzraudzības nolūkā apstrādā FKTK, ir tiesības piekļūt datiem, kas uz viņu attiecas, un tiesības tos labot. Jums ir arī tiesības (ar ierobežojumiem) dzēst savus personas datus un iebilst pret savu personas datu apstrādi, ievērojot Regulas (EK) Nr. 2018/1725 prasības.

**KONTAKTI**

Ja Jums rodas jautājumi vai sūdzības par datu apstrādes procesu, Jūs varat vērsties FKTK (tel. 6777 4800; e-pasts: fktk@fktk.lv). Turklāt Jums ir tiesības jebkurā laikā vērsties pēc palīdzības Datu valsts inspekcijā.

**APLIECINĀJUMS**

Ar šo apliecinu, ka esmu informēts, ka, pamatojoties uz normatīvo aktu prasībām (piemēram, [Ieguldījumu brokeru sabiedrību likuma](https://likumi.lv/ta/id/332418-ieguldijumu-brokeru-sabiedribu-likums) [8. panta](https://likumi.lv/ta/id/332418-ieguldijumu-brokeru-sabiedribu-likums#p8) astoto daļu), FKTK savas kompetences ietvaros saņem un apstrādā FKTK iesniegtos manus kā fiziskās personas datus, tai skaitā sensitīvus personas datus. Piekrītu, ka mani personas dati var tikt izpausti šajā apliecinājumā norādītajos gadījumos.

Vārds, uzvārds

Paraksts

Vieta, datums

\* Eiropas Parlamenta un Padomes 2016. gada 27. aprīļa Regula Nr. 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu [95/46/EK](http://eur-lex.europa.eu/eli/dir/1995/46/oj/?locale=LV).